# ภาษามลายู

| ภาษามลายู |
| --- |
| * ภาษามลายูมาเลเซีย
* ภาษาอินโดนีเซีย
 |
| *Bahasa Melayu* بهاس ملايو ꤷꥁꤼ ꤸꥍꤾꤿꥈ |
| ออกเสียง | [ba.ha.sa mə.la.ju] |
| ประเทศที่มีการพูด | ติมอร์-เลสเต, บรูไน, มาเลเซีย, สิงคโปร์, อินโดนีเซีย, ไทย, เกาะคริสต์มาส, หมู่เกาะโคโคส (คีลิง) |
| ชาติพันธุ์ | * มลายู
* อินโดนีเซีย
 |
| ผู้พูด | ภาษาแม่ – 77 ล้านคน (2550) ทั้งหมด (ภาษาแม่และภาษาที่สอง): 200–250 ล้านคน (2552) |
| ตระกูลภาษา | ออสโตรนีเซียน
* มลายู-พอลินีเชีย
	+ มาลาโย-ซุมบาวัน (?)
		- มาเลย์อิก
			* มาลายัน
				+ **ภาษามลายู**
 |
| รูปแบบก่อนหน้า | ภาษามลายูเก่า
* ภาษามลายูเก่า
	+ ภาษามลายูคลาสสิก
		- ภาษามลายูก่อนสมัยใหม่
 |
| รูปแบบมาตรฐาน | * ภาษามลายูมาเลเซีย
* ภาษาอินโดนีเซีย
 |
| ระบบการเขียน | อักษรละติน (อักษรรูมี) อักษรอาหรับ (อักษรยาวี)
อักษรไทย (ในไทย) อักษรเรอจัง อักษรเบรลล์มลายู
ในอดีตใช้อักษรปัลลวะ, อักษรกาวี, อักษรเร็นจง |
| Signed forms | Manually Coded Malay Sistem Isyarat Bahasa Indonesia |
| สถานภาพทางการ |
| ภาษาทางการของ | * บรูไน
* มาเลเซีย
* สิงคโปร์
* อินโดนีเซีย (ในฐานะภาษาอินโดนีเซีย)

---

* อาเซียน
 |
| ภาษาชนกลุ่มน้อย ที่รับรองใน |  สหประชาชาติ (ใช้ภาษาอินโดนีเซียในภารกิจรักษาสันติภาพสหประชาชาติ)  ติมอร์-เลสเต (ภาษาอินโดนีเซียเป็นภาษาทำงานและภาษาทางการค้ากับประเทศอินโดนีเซีย)  ไทย (ในฐานะภาษามลายูปัตตานี)  ฟิลิปปินส์ (ในฐานะภาษาทางการค้ากับมาเลเซียและในบังซาโมโรกับบาลาบัก)  อินโดนีเซีย (ภาษามลายูถิ่นมีฐานะเป็นภาษาประจำภูมิภาคในสุมาตราและกาลีมันตัน นอกเหนือจากภาษาอินโดนีเซียที่ใช้เป็นภาษามาตรฐานแห่งชาติ)  เกาะคริสต์มาส  หมู่เกาะโคโคส (คีลิง) (ในฐานะภาษามลายูโคโคส) |
| ผู้วางระเบียบ | สำนักภาษาและวรรณกรรมบรูไน (ในบรูไน); สถาบันภาษาและวรรณกรรม (ในมาเลเซีย); สภาภาษามลายูสิงคโปร์ (ในสิงคโปร์); สำนักงานพัฒนาและส่งเสริมภาษา (ในอินโดนีเซีย); สภาภาษาบรูไน–อินโดนีเซีย–มาเลเซีย (ความร่วมมือสามฝ่าย) |
| รหัสภาษา |
| ISO 639-1 | `ms` |
| ISO 639-2 | `may (B)` `msa (T)` |
| ISO 639-3 | `msa` – รหัสรวม รหัสเอกเทศ: `coa` – ภาษามลายูโคโคส `ind` – ภาษาอินโดนีเซีย `jax` – ภาษามลายูจัมบี `kvr` – ภาษาเกอรินจี `kxd` – ภาษามลายูบรูไน `max` – ภาษามลายูโมลุกกะเหนือ `meo` – ภาษามลายูเกอดะฮ์ `mfa` – ภาษามลายูปัตตานี `min` – ภาษามีนังกาเบา `mui` – ภาษามูซี `xmm` – ภาษามลายูมานาโด `zlm` – ภาษามลายู (ภาษาปาก) `zmi` – ภาษามลายูเนอเกอรีเซิมบีลัน `zsm` – ภาษามลายูมาเลเซีย |
| *Glottolog* | `indo1326`  partial match |
| Linguasphere | `31-MFA-a` |
| ประเทศที่มีผู้พูดภาษามลายู
  ภาษาทางการ
  ภาษาชนกลุ่มน้อยที่ได้รับการยอมรับหรือภาษาทางการค้า |
|

**ภาษามลายู** (มลายู: *bahasa Melayu*, ยาวี: بهاس ملايو, เรอจัง: ꤷꥁꤼ ꤸꥍꤾꤿꥈ) เป็นภาษาหลักภาษาหนึ่งในตระกูลภาษาออสโตรนีเซียน มีสถานะเป็นภาษาราชการในประเทศบรูไน ประเทศมาเลเซีย ประเทศสิงคโปร์ และประเทศอินโดนีเซีย และใช้สื่อสารกันอย่างไม่เป็นทางการในประเทศติมอร์-เลสเตและบางส่วนของประเทศไทย ภาษานี้มีผู้พูด 290 ล้านคน (ประมาณ 260 ล้านคนในอินโดนีเซียเพียงประเทศเดียวซึ่งมีมาตรฐานเป็นของตนเองที่เรียกว่า "ภาษาอินโดนีเซีย") โดยเป็นภาษาแม่ของผู้คนตลอดสองฟากช่องแคบมะละกา ซึ่งได้แก่ ชายฝั่งคาบสมุทรมลายูของมาเลเซียและชายฝั่งตะวันออกของเกาะสุมาตราของอินโดนีเซีย และได้รับการยอมรับเป็นภาษาแม่ในชายฝั่งตะวันตกของซาราวักและกาลีมันตันตะวันตกในเกาะบอร์เนียว นอกจากนี้ยังใช้เป็นภาษาการค้าในภาคใต้ของฟิลิปปินส์ ซึ่งได้แก่ ตอนใต้ของคาบสมุทรซัมบวงกา, กลุ่มเกาะซูลู และเมืองบาตาราซาและบาลาบัก (ซึ่งมีชาวมุสลิมอาศัยอยู่เป็นส่วนใหญ่) ทางทิศตะวันตกเฉียงใต้ของเกาะปาลาวัน

ในฐานะที่เป็นภาษาประจำชาติ (*Bahasa Kebangsaan* หรือ *Bahasa Nasional*) ของรัฐเอกราชหลายรัฐ ภาษามลายูมาตรฐานมีชื่อทางการแตกต่างกันไป ในบรูไนและสิงคโปร์เรียกว่า "ภาษามลายู" (*Bahasa Melayu*) ในมาเลเซียเรียกว่า "ภาษามลายู" (*Bahasa Melayu*) หรือ "ภาษามลายูมาเลเซีย" (*Bahasa Melayu Malaysia*) และในอินโดนีเซียเรียกว่า "ภาษาอินโดนีเซีย" (*Bahasa Indonesia*) อย่างไรก็ตาม ในหลายพื้นที่ทางตอนกลางและตอนใต้ของเกาะสุมาตราที่ซึ่งภาษามลายูเป็นภาษาพื้นเมือง ชาวอินโดนีเซียจะเรียกภาษานี้ว่า "ภาษามลายู" และมองว่าเป็นภาษาหนึ่งในบรรดาภาษาประจำภูมิภาคของตน

ภาษามลายูมาตรฐาน (หรือที่เรียกว่าภาษามลายูราชสำนัก) เคยเป็นวิธภาษามาตรฐานในวรรณกรรมของรัฐสุลต่านมะละกาและยะโฮร์สมัยก่อนอาณานิคม ดังนั้น บางครั้งจึงเรียกว่าภาษานี้ว่าภาษามลายูมะละกา, ภาษามลายูยะโฮร์ หรือภาษามลายูรีเยา (หรือชื่ออื่น ๆ ที่ใช้ชื่อเหล่านี้ประกอบกัน) เพื่อแยกให้แตกต่างกับภาษาอื่น ๆ อีกหลายภาษาในกลุ่มภาษามลายู จากข้อมูลของเอ็ทนอล็อก (Ethnologue) วิธภาษามลายูต่าง ๆ ซึ่งในปัจจุบันมีรายชื่อเป็นภาษาแยกต่างหาก (รวมถึงวิธภาษาโอรังอัซลีในมาเลเซียตะวันตก) มีความสัมพันธ์ใกล้เคียงกับภาษามลายูมาตรฐานมากจนอาจพิสูจน์ได้ว่าเป็นภาษาถิ่นของภาษาเดียวกัน นอกจากนี้ ยังมีภาษามลายูการค้าและภาษาครีโอล (creole) จากภาษามลายูอีกจำนวนมากซึ่งมีพื้นฐานจากภาษากลางที่พัฒนามาจากภาษามลายูตามแบบแผนดั้งเดิม เช่นเดียวกับภาษามลายูมากัซซาร์ซึ่งปรากฏว่าเป็นภาษาผสม

## ไวยากรณ์

ภาษามลายูเป็นภาษารูปคำติดต่อ การสร้างคำใหม่ทำได้ 2 วิธีคือ ลงวิภัติปัจจัยที่รากศัพท์ สร้างคำประสมหรือซ้ำคำ

### หน่วยคำเติม

รากศัพท์ที่เติมหน่วยคำเติมเป็นได้ทั้งคำนามและคำกริยา ตังอย่างเช่น masak (ทำอาหาร) เป็น memasak (กำลังทำอาหาร) memasakkan (ทำอาหารเพื่อ) dimasak (ทำอาหาร-รูปถูกกระทำ) และ pemasak (ผู้ทำอาหาร) บางครั้งมีการเปลี่ยนเสียงพยัญชนะตัวแรกเมื่อเติมคำอุปสรรคหน้ารากศัพท์ เช่น sapu (กวาด) เป็น penyapu (ไม้กวาด) panggil (เรียก) เป็น memanggil (กำลังเรียก)

ตัวอย่างการใช้หน่วยคำเติมเพื่อเปลี่ยนความหมายของคำได้แก่การผันคำว่า ajar (สอน)

* *ajar**an  = คำสั่งสอน
* bel**ajar*  = กำลังเรียน
* meng**ajar*  = สอน
* di**ajar*  = (บางสิ่ง) กำลังถูกสอน
* di**ajar**kan  = (บางคน) กำลังถูกสอน (เกี่ยวกับบางสิ่ง)
* mempel**ajar**i  = เรียน (บางอย่าง)
* dipel**ajar**i  = กำลังถูกศึกษา
* pel**ajar*  = นักเรียน
* peng**ajar*  = ครู
* pel**ajar**an  = วิชาเรียน
* peng**ajar**an  = บทเรียน
* pembel**ajar**an  = การเรียนรู้
* terpel**ajar*  = ถูกศึกษา
* berpel**ajar**an  = มีการศึกษาดี

หน่วยคำเติมมี 4 ชนิดคือ อุปสรรค (awalan) ปัจจัย (akhiran) อุปสรรค+ปัจจัย (apitan) และอาคม (sisipan) หน่วยคำเติมเหล่านี้แบ่งเป็น 3 กลุ่มตามหน้าที่คือ ทำให้เป็นนาม กริยา และคุณศัพท์

**หน่วยคำเติมสร้างคำนาม** เปลี่ยนรากศัพท์ให้เป็นคำนาม ตัวอย่างแสดงในตารางข้างล่าง

| ชนิดของปัจจัย | หน่วยคำเติม | ตัวอย่างรากศัพท์ | ตัวอย่างคำที่ได้ |
| --- | --- | --- | --- |
| อุปสรรค | pe(N)- | *duduk* (นั่ง) | *penduduk* (ประชากร) |
|  | ke- | *hendak* (ต้องการ) | *kehendak* (ความต้องการ) |
| อาคม | -el- | *tunjuk* (ชี้) | *telunjuk* (คำสั่ง) |
|  | -em- | *kelut* (ยุ่งเหยิง) | *kemelut* (วิกฤติ) |
|  | -er- | *gigi* (ฟัน) | *gerigi* (toothed blade) |
| ปัจจัย | -an | *bangun* (ยืน) | *bangunan* (ตึก) |
| อุปสรรค+ปัจจัย | ke-...-an | *raja* (กษัตริย์) | *kerajaan* (ราชอาณาจักร/ราชการ/รัฐบาล) |
|  | pe(N)-...-an | *kerja* (ทำงาน) | *pekerjaan* (อาชีพ) |

**หน่วยคำเติมสร้างคำกริยา** เปลี่ยนรากศัพท์ให้เป็นคำกริยา ตัวอย่างแสดงในตารางข้างล่าง

| ชนิดของปัจจัย | หน่วยคำเติม | ตัวอย่างรากศัพท์ | ตัวอย่างคำที่ได้ |
| --- | --- | --- | --- |
| อุปสรรค | be(R)- | *ajar* (สอน) | *belajar* (เรียน) - **Intransitive** |
|  | me(N)- | *tolong* (ช่วย) | *menolong* (ช่วย) - **Active transitive** |
|  | di- | *ambil* (นำไป) | *diambil* (ถูกนำไป) - **Passive transitive** |
|  | mempe(R)- | *kemas* (เป็นลำดับ) | *memperkemas* (จัดเรียงต่อไป) |
|  | dipe(R)- | *dalam* (ลึก) | *diperdalam* (ลึกลงไป) |
|  | te(R)- | *makan* (กิน) | *termakan* (ถูกกินทันทีทันใด) |
| ปัจจัย | -kan | *letak* (เก็บ) | *letakkan* (เก็บ) - **คำสั่ง** |
|  | -i | *jauh* (ไกล) | *jauhi* (หลีกเลี่ยง) - **คำสั่ง** |
| อุปสรรค+ปัจจัย | be(R)-...-an | *pasang* (ซ่อม) | *berpasangan* (ถูกซ่อม) |
|  | be(R)-...-kan | *tajuk* (หัวข้อ) | *bertajukkan* (ถูกตั้งหัวข้อ) |
|  | me(N)-...-kan | *pasti* (แน่นอน) | *memastikan* (มั่นใจ) |
|  | me(N)-...-i | *teman* (companion) | *menemani* (to accompany) |
|  | mempe(R)-...-kan | *guna* (ใช้) | *mempergunakan* (to misuse, to utilise) |
|  | mempe(R)-...-i | *ajar* (teach) | *mempelajari* (to study) |
|  | ke-...-an | *hilang* (หายไป) | *kehilangan* (หาย) |
|  | di-...-i | *sakit* (เจ็บ) | *disakiti* (เจ็บปวด) |
|  | di-...-kan | *benar* (ถูก) | *dibenarkan* (ถูกอนุญาต) |
|  | dipe(R)-...-kan | *kenal* (จำได้) | *diperkenalkan* (ถูกแนะนำ) |

**หน่วยคำเติมสร้างคำคุณศัพท์** เปลี่ยนรากศัพท์ให้เป็นคำคุณศัพท์ ตัวอย่างแสดงในตารางข้างล่าง:

| ชนิดของปัจจัย | Affix | ตัวอย่างรากศัพท์ | ตัวอย่างคำที่ได้ |
| --- | --- | --- | --- |
| อุปสรรค | te(R)- | *kenal* (รู้จัก) | *terkenal* (มีชื่อเสียง) |
|  | se- | *bijak* (ฉลาด) | *sebijak* (ฉลาดเท่ากับ) |
| อาคม | -el- | *serak* (disperse) | *selerak* (messy) |
|  | -em- | *cerlang* (radiant bright) | *cemerlang* (bright, excellent) |
|  | -er- | *sabut* (husk) | *serabut* (ยุ่งเหยิง) |
| อุปสรรค+ปัจจัย | ke-...-an | *barat* (ตะวันตก) | *kebaratan* (ทำให้เป็นทั่วไป) |

ภาษามลายูมีปัจจัยที่ยืมจากภาษาอื่นเช่น ภาษาสันสกฤต ภาษาอาหรับ ภาษาอังกฤษ เช่น maha- juru- pasca- eka- anti- pro-

### คำประสม

คำประสมเกิดจากการรวมคำตั้งแต่ 2 คำขึ้นไปเข้าด้วยกัน ซึ่งคำเหล่านี้ปกติจะเขียนแยกกันในประโยค คำประสมนี้อาจรวมกันได้โดยตรง หรือมีปัจจัยเชื่อมคำเข้าด้วยกัน ตัวอย่างเช่น kereta หมายถึงรถ และ api หมายถึงไฟ รวมกันเป็น kereta api หมายถึงรถไฟ
kita หมายถึง เรา
kasih " รัก
kamu "คุณ
รวมกันเป็น เรารักคุณ

### การซ้ำคำ

การซ้ำคำในภาษามลายูมี 4 แบบคือ ซ้ำทั้งหมด ซ้ำบางส่วน ซ้ำเป็นจังหวะ และซ้ำโดยความหมาย

### ลักษณนาม

ภาษามลายูมีการใช้ลักษณนามเช่นเดียวกับภาษาอื่น ๆ ในเอเชีย เช่น ภาษาไทย ภาษาจีน ภาษาเวียดนาม และภาษาเบงกอล

### คำหน้าที่

มี 16 ชนิด เป็นคำที่มีหน้าที่ทางไวยากรณืในประโยค ได้แก่ คำสันธาน คำบุพบท คำปฏิเสธ และคำอื่น ๆ

#### คำปฏิเสธ

คำที่แสดงการปฏิเสธในภาษามลายูมี 2 คำ คือ bukan และ tidak bukan ใช้ปฏิเสธนามวลีและบุพบท ส่วน tidak ใช้ปฏิเสธคำกริยาและวลีคุณศัพท์

| ประธาน | คำปฏิเสธ | การบ่งชี้ |
| --- | --- | --- |
| *Lelaki yang berjalan dengan Fazila itu* (เด็กชายคนนั้นที่กำลังเดินกับฟาซีลา) | *bukan* (ไม่ใช่) | *teman lelakinya* (แฟนของหล่อน) |
| *Surat itu* (จดหมายฉบับนั้น) | *bukan* (ไม่ได้) | *daripada teman penanya di Perancis* (มาจากญาติของเขาในฝรั่งเศส) |
| *Pelajar-pelajar itu* (นักเรียนเหล่านั้น) | *tidak* (ไม่) | *mengikuti peraturan sekolah* (เชื่อฟังกฎของโรงเรียน) |
| *Penguasaan Bahasa Melayunya* (คำสั่งของเขาในภาษามลายู) | *tidak* (ไม่) | *sempurna* (สมบูรณ์) |

คำ bukan อาจใช้นำหน้า กริยาและวลีคุณศัพท์ได้ ถ้าประโยคนั้นแสดงความขัดแย้ง

| ประธาน | การปฏิเสธ | การทำนาย | ความขัดแย้ง |
| --- | --- | --- | --- |
| *Karangannya* (เรียงความของเขา) | *bukan* (ไม่) | *baik sangat*, (ดีมาก) | *tetapi dia mendapat markah yang baik* (แต่เขาได้คะแนนดี) |
| *Kilang itu* (โรงงาน) | *bukan* (ไม่) | *menghasilkan kereta Kancil,* (ผลิตรถ Kancil ) | *sebaliknya menghasilkan Proton Wira* (แต่ผลิต Proton Wira แทน) |

### เพศทางไวยากรณ์

โดยทั่วไปไม่มีการแบ่งเพศ มีเพียงบางคำที่มีการแบ่งเพศตามธรรมชาติ ตัวอย่างเช่น adik หมายถึงน้องโดยไม่แบ่งเพศ adik laki-laki หมายถึงน้องชายซึ่งไม่ตรงกับ"brother" ในภาษาอังกฤษ คำที่แบ่งเพศ เช่น puteri (เจ้าหญิง)และ putera (เจ้าชาย)

### การทำให้เป็นพหูพจน์

โดยทั่วไปการแสดงพหูพจน์ใช้การซ้ำคำ ตัวอย่างเช่น ถ้วย 1 ใบ ใช้ cawan ถ้วยหลายใบใช้cawan-cawan แต่ลดรูปเหลือ cecawan แต่บางคำมีข้อยกเว้นเช่น orang หมายถึงบุคคลแต่คำว่าประชาชนไม่ใช้ orang-orang แต่ใช้คำว่า rakyat แต่ถ้าหมายถึงคนหลายคนหรือคนเยอะใช้คำว่า ramai orang ,คน 1 พันคนใช้ seribu orang ซึ่งเป็นการใช้คำแสดงจำนวนแสดงรูปพหูพจน์

นอกจากใช้แสดงพหูพจน์แล้ว การซ้ำคำยังใช้สร้างคำใหม่ด้วย เช่น hati หมายถึงหัวใจหรือตับแล้วแต่บริบท hati-hati หมายถึงระวัง และมักใช้เป็นคำกริยา การซ้ำคำนี้ถือเป็นเรื่องยากสำหรับชาวต่างชาติที่เรียนภาษามลายู

### คำกริยา

ไม่มีการผันคำกริยาตามกาลหรือจำนวน ไม่มีเครื่องหมายแสดงกาล แต่มักบอกกาลโดยใช้คำกริยาวิเศษณ์แทน (เช่นเมื่อวานนี้) หรือตัวบ่งกาล เช่น sudah (พร้อมแล้ว) แต่ภาษามลายูมีระบบคำกริยาที่ซับซ้อนของปัจจัยเพื่อแสดงความหมายที่ต่างกันเล็กน้อยรวมทั้งแสดงผู้กระทำ ปัจจัยบางตัวถูกยกเว้นไม่ใช้ในการสนทนา

### การเรียงลำดับคำ

โดยทั่วไปเป็นแบบประธาน-กริยา-กรรม คำคุณศัพท์ คำสรรพนามชี้เฉพาะและสรรพนามแสดงความเป็นเจ้าของตามหลังคำนามที่ขยาย

## คำยืม

ภาษามลายูมีคำยืมจากภาษาอาหรับ (มักเป็นคำทางศาสนา) ภาษาฮินดี ภาษาสันสกฤต ภาษาทมิฬ ภาษาเปอร์เซีย ภาษาโปรตุเกส ภาษาดัตช์ ภาษาจีนบางสำเนียง คำยืมรุ่นใหม่ ๆ มักมาจากภาษาอังกฤษ โดยมากเป็นศัพท์วิทยาศาสตร์และศัพท์เทคนิค

## ตัวอย่างคำศัพท์

* stesen สเตเซน =สถานี
* tandas ตันดัซ = ห้องน้ำ
* restoran เรซโตรัน = ภัตตาคาร
* lapangan terbang ลาปางัน เตอร์บัง = ท่าอากาศยาน
* taman ตามัน = สวนสาธารณะ
* pergi, tiba/sampai เปอร์ฆี, ตีบา/ซัมปัย = ไป, ถึง
* saya/aku ซายา/อากู = ผม, ฉัน
* dia ดียา = เขาผู้หญิง/เขาผู้ชาย
* ia อียา = มัน (คน)
* mereka, dia orang เมอเรกา, ดียา โอรัง = เขาทั้งหลาย
* terima kasih เตอรีมา กาซิฮ์ = ขอบคุณ
* hari ini ฮารี อีนี = วันนี้
* besok เบโซะ = พรุ่งนี้
* malam ini มาลัม อีนี = คืนนี้
* semalam/kelmarin เซอมาลัม/เกิลมาริน = เมื่อวานนี้
* pelancong เปอลันจง = นักท่องเที่ยว
* tutup ตูตุป = ปิด
* buka บูกา = เปิด
* baik บัยอ์ = ดี
* jahat ฌาฮัต = เลว
* betul เบอตุล = ถูก
* salah ซาละฮ์ = ผิด
* sarapan ซาราปัน = อาหารเช้า
* makan tengah hari มากัน เตองะฮ์ ฮารี = อาหารเที่ยง
* mahal มาฮัล = แพง
* murah มูระฮ์ = ถูก
* panas ปานัซ = ร้อน
* sejuk เซอฌุ = หนาว
* makan malam มากัน มาลัม = อาหารเย็น
* kertas pembalut เกอร์ตัซ เปิมบาลุต = กระดาษห่อของ
* sikat ซีกัต = หวี
* pembersih เปิมเบอร์ซิฮ์ = ผงซักฟอก
* tas ตัซ = กระเป๋าเดินทาง
* sampul surat ซัมปุล ซูรัต = ซองจดหมาย
* hadiah ฮาดียะฮ์ = ของขวัญ
* topi โตปี = หมวก
* geretan เฆเรตัน = ไฟแช็ก
* jarum ฌารุม = เข็มเย็บผ้า
* syampu ชัมปู = แชมพูสระผม
* kasut กาซุต = รองเท้า
* sabun ซาบุน = สบู่
* berus gigi เบอรุซ ฆีฆี = แปรงสีฟัน
* ubat gigi อูบัต ฆีฆี = ยาสีฟัน
* payung ปายุง = ร่ม
* darah ดาระฮ์ = เลือด
* lukis ลูกิส = วาด
* buk/buku บูกู = หนังสือ

## อิทธิพลของภาษามลายูในภาษาไทย

ภาษามลายูมีอิทธิพลในภาษาไทยมาช้านาน โดยมีหลักฐานชัดเจนย้อนหลังไปอย่างน้อยในสมัยกรุงศรีอยุธยา โดยปรากฏในปริบทต่าง ๆ ดังนี้

* ในวรรณคดี ได้แก่ บุหลัน บุหงา ฯลฯ
* ในภาษาพูดทั่วไป เช่น บ้าน รูมาฮ
* ในราชาศัพท์ เช่น พระปั้นเหน่ง
* ในชื่อจังหวัด เช่น ปัตตานี ยะลา ฯลฯ

## อ้างอิง

## อ่านเพิ่ม

* Adelaar, K. Alexander (2004). "Where does Malay come from? Twenty years of discussions about homeland, migrations and classifications". *Bijdragen tot de Taal-, Land- en Volkenkunde*. **160** (1): 1–30. doi:10.1163/22134379-90003733. JSTOR 27868100.
* Edwards, E. D.; Blagden, C. O. (1931). "A Chinese Vocabulary of Malacca Malay Words and Phrases Collected between A. D. 1403 and 1511 (?)". *Bulletin of the School of Oriental Studies, University of London*. **6** (3): 715–749. doi:10.1017/S0041977X00093204. JSTOR 607205.
* B., C. O. (1939). "Corrigenda and Addenda: A Chinese Vocabulary of Malacca Malay Words and Phrases Collected between A. D. 1403 and 1511 (?)". *Bulletin of the School of Oriental Studies, University of London*. **10** (1). JSTOR 607921.
* Braginsky, Vladimir, บ.ก. (2013) [First published 2002]. *Classical Civilizations of South-East Asia*. Oxford: Routledge. ISBN 978-1-136-84879-7.
* Wilkinson, Richard James (1901–1903). *A Malay-English Dictionary*. Singapore: Kelly & Walsh.

## แหล่งข้อมูลอื่น

* The list of Malay words and list of words of Malay origin at Wiktionary, the free dictionary and Wikipedia's sibling project
* Swadesh list of Malay words
* Digital version of Wilkinson's 1926 Malay-English Dictionary
* Pusat Rujukan Persuratan Melayu, online Malay language database provided by the Dewan Bahasa dan Pustaka
* Kamus Besar Bahasa Indonesia dalam jaringan (Online Great Dictionary of the Indonesian Language published by Pusat Bahasa, in Indonesian only)
* Dewan Bahasa dan Pustaka เก็บถาวร 2012-04-15 ที่ เวย์แบ็กแมชชีน (Institute of Language and Literature Malaysia, in Malay only)
* The Malay Spelling Reform, Asmah Haji Omar, (Journal of the Simplified Spelling Society, 1989-2 pp. 9–13 later designated J11)
* Malay Chinese Dictionary
* Malay English Dictionary
* Malay English Translation